
ДО
ОБЩИНСКИ СЪВЕТ
БУРГАС


Д  О  К  Л  А  Д  Н  А    З  А  П  И  С  К  А

от Димитър Николов Николов
Кмет на Община Бургас

Относно: Отправяне на искане за безвъзмездно предоставяне в собственост на Община Бургас на недвижим имот, представляващ УПИ ХІІІ-1567 в кв.6 по ПУП-ПРЗ на кв.Сарафово, гр.Бургас, отразен като ПИ с идентификатор 07079.820.1567 по КККР на гр.Бургас – частна държавна собственост.
 

УВАЖАЕМИ ОБЩИНСКИ СЪВЕТНИЦИ,

С ПУП-ПРЗ, одобрен със Заповед №1018/20.04.2021г. на Зам-кмет на Община Бургас от бивш УПИ ІІ в кв.6 по ПУП-ПРЗ на кв. Сарафово, гр. Бургас, се обособяват два нови УПИ: УПИ ІІ с площ 14 399 кв. м и УПИ ХІІІ с площ 5 603 кв. м, отредени „За курортни дейности“. Имотите са държавна собственост.
Жителите на кв.Сарафово, гр.Бургас, подкрепени от местната власт, инициираха спиране на процедурата за продажба, обявена от Областния управител за описаните имоти и заявиха своята гражданска позиция с искане за изграждане на детски площадки, паркови зони и паркинги върху свободните терени.
УПИ ХІІІ в кв.6  е незастроен имот, разположен в североизточната част на квартала, с лице към улица „Ангел Димитров“ и е от малкото останали свободни терени в разрастващия се квартал, в който е запазена съществуваща едроразмерна растителност и след преотреждането му в имот с обществени функции, би било подходящо да се реализират дейности  в полза на местното население – зелени площи за спорт и отдих, детска градина с площадки за игра и др.
Свободните държавни терени на територията на Община Бургас би следвало да служат за обезпечаване на  публичните нужди на населението –основна функция на Областната администрация като представител на държавата на местно ниво и да не се допуска свободни терени да бъдат предлагани за продажба извън обществените функции.	
Сарафово е динамично развиващ се квартал на град Бургас. Той е един от най-бързоразрастващите се на територията на община Бургас и е сред най-предпочитаните от младите семейства през последните години. В квартала има недостиг на места в детската градина и в училището, както и нужда от зелени пространства за отдих, спорт и игра.
Тези и други фактори несъмнено обуславят и необходимостта от усвояване на нови терени – свободни пространства за детска градина, детски площадки и паркове за отдих и спортни дейности.
Освен подобряването на инфраструктурата на територията на Община Бургас с цел по-добро развитие на бизнеса и обслужването на населението и туристите, друга не по-малко важна задача на общинската администрация е създаване на още по-добри съвременни условия за бита на населението, както и отношението към децата – нашата най-голяма грижа и отговорност. 
В подкрепа на местната инициатива и за реализирането й Община Бургас следва да придобие правото на собственост върху УПИ ХІІІ-1567, целият с площ 5603 кв. м в кв.6 по ПУП-ПРЗ на кв.Сарафово,  гр.Бургас, отреден „за курортни дейности“, отразен като ПИ с идентификатор 07079.820.1567 по КККР на гр.Бургас – частна държавна собственост, в който след преотреждане за публични нужди да се изгради детска градина.
Предвид изложеното и на основание чл.73, ал.1 от Правилника за организацията и дейността на Общинския съвет и взаимодействието му с общинската администрация, чл.21, ал.1, т.8 от Закона за местното самоуправление и местната администрация, чл.54  от Закона за държавната собственост, чл.9, ал.1, т.1 от Наредбата за реда за придобиване , управление и разпореждане с общински имоти и вещи, предлагам на Общинския съвет – Бургас да вземе следните 

Р Е Ш Е Н И Я :

1. Дава съгласие да бъде отправено искане до Министерския съвет на Република България чрез Областния управител на област Бургас, за безвъзмездно прехвърляне в полза на Община Бургас правото на собственост върху  УПИ ХІІІ-1567, целият с площ 5603 кв. м  в  кв.6  по ПУП-ПРЗ на кв.Сарафово,  гр.Бургас, отреден „за курортни дейности“, отразен като ПИ с идентификатор 07079.820.1567, с площ 5599 кв. м по КККР на гр.Бургас – частна държавна собственост, при съседи, имоти с идентификатори: 07079.820.914, 07079.820.1566 и 07079.820.949, с трайно предназначение на територията – урбанизирана, начин на трайно ползване: за друг курортно –рекреационен обект,  за изграждане на детска градина.
2. Възлага на Кмета на Община Бургас да извърши предвидените в закона правни и фактически действия по изпълнение решението по т. 1.
Приложение: Комбинирана скица от ПУП-ПРЗ,  идеен проект и скица, издадена от СГКК-Бургас. 

ДИМИТЪР НИКОЛОВ                             
Кмет на Община Бургас

Съгласували:
Златина Георгиева, директор, дирекция ПНО

Живко Димитров, директор,  дирекция УОС

Катерина Сидерова – Грудова, гл. юрисконсулт в дирекция УОС

